Pomen srpskim žrtvama u BiH
Dan po obeležavanju godišnjice masakra u Srebrenici, u Bratuncu je održan pomen za Srbe.
Dan pošto je obeležena godišnjica masakra više od 8.000 Bošnjaka u Srebrenici, u Bratuncu je održan pomen srpskim žrtvama. Nekoliko hiljada ljudi prisustvovalo je danas u Bratuncu i Srebrenici, gdje je, uz služenje parastosa i održavanje svečane akademije, obilježeno stradanje Srba u proteklom ratu na području Srebrenice, Bratunca i Skelana. Prema podacima Vlade RS-a, na tom području je od 1992. do 1995. godine ubijeno više od 3.200 Srba. Međutim, kao ni juče u Potočarima, ni danas nije priča ostala samo na žrtvama. U Potočarima su se pojavili ljudi u majicama Nasera Orića, a na pomenu srpskim žrtvama u majicama sa slikama Ratka Mladića i Radovana Karadžića. Uz zvanice i porodice kod crkve u Srebrenici bili su i predstavnici ultradesničarkog pokreta Obraz, koji je naveden kao organizator. Bivši komandant Armije Bosne i Hercegovine na području Srebrenice Naser Orić tereti se po individualnoj i komandnoj odgovornosti za zlostavljanje sedmorice Srba u policijskoj stanici u Srebrenici, kao i za razaranje i uništavanje srpskih kuća u više od 50 sela i zaselaka u opštinama Skelane, Bratunac i Srebrenica. Iako ga Srbi iz tog kraja direktno optužuju za više stotina ubistava civila, uključujući i ubistvo 40 ljudi na Božić 1993. u selu Kravice, Haški tribunal ne stavlja mu na teret ubistva srpskih civila. Komemorativnom skupu prisustvovao je najviši politički vrh RS, srpski predstavnici u zajedničkim organima BiH, izaslanik predsednika Srbije Jovan Simić, predstavnici Vlade Srbije, Demokratske stranke Srbije i Socijalističke partije Srbije. Komemoraciji nisu prisustvovali predstavnici druga dva konstitutivna naroda u BiH, kao ni inostranih delegacija. Potpredsednik i generalni sekretar Srpske radikalne stranke, Tomislav Nikolić i Aleksandar Vučić, prisustvovali su pomenu u Bratuncu. Portparol OHR-a, Ljiljana Radetić saopštila je da visoki predstavnik Pedi Ešdaun nije bio u mogućnosti da prisustvuje komemoraciji u Bratuncu, ali da je poslao svog izaslanika. Sjećanje na mrtve, bilo da su oni Bošnjaci, Srbi ili Hrvati, mora biti poštovano, a vlasti u BiH moraju se pobrinuti da oni koji su odgovorni izađu pred lice pravde”, saopštila je Radetić. Predsednik RS Dragan Čavić poručio je da je neophodna istina o svemu što se dogodilo tokom rata u BIH: "Ako hoćemo da gradimo zajedničku budućnost, jedini način da je izgradimo je da imamo istinu o prošlosti i da tu istinu utvrdimo sami, a ne da nam je utvrđuju neki koji dolaze sa strane koji u njoj traže političke motive, uzroke i posledice, a neshvataju šta su uzroci i posledice sa istorijskim korenima."